Australias flagg og våpen
Store norske leksikon,Geografi,Flagg og nasjonalsymboler,Flagg og våpen
Australias flagg er blått med det britiske flagget i øverste venstre hjørne, under dette en stor sjutagget stjerne og til høyre stjernebildet Sydkorset. Statsvåpenet er et seksdelt skjold med delstatenes våpen, kronet av en sjutagget stjerne.
Flagget Flagget er basert på den britiske Blue Ensign med Union Jack i kantonen. Den store stjernen og Sydkorset er nasjonale symboler gjør dette til Australias flagg. Stjernen er The Commonwealth Star, opprinelig med seks tagger som representerte de seks første delstatene. Den sjuende kom til i 1908 og representerer Papua og andre territorier. De fire største stjernene i Sydkorset har også sju tagger. Opprinnelig varierte antallet tagger etter lysstyrken i stjernebildets stjerner. I 1903 ble antallet fastsatt til sju, mens den minste fikk fem tagger. Flagget var vinnerutkastet blant mer enn 30 000 innkomne forslag i en offentlig konkurranse i 1901 og ble første gang heist 3. september 1901 i Melbourne. Datoen ble i 1996 erklært som Australias nasjonale flaggdag.Det blå flagget er både nasjonalflagg og statsflagg. Handelsflagget har rød duk og hvite stjerner, mens orlogsflagget har hvit duk med blå stjerner. Det har lenge vært drøftet om Australia burde skaffe seg et flagg uten det britiske Union Jack som dominerende innslag, slik Canada gjorde i 1967. Her står folkebevegelsen Ausflag, som vil endre flagget, steilt imot Den nasjonale flaggforeningen (ANFA), som vil beholde det nåværende. Dette er for likt flaggene i Storbritannia og flere av de tidligere besittelsene, som New Zealand, Cook Islands og Tuvalu, og den amerikanske delstaten Hawaiis flagg. Ausflag har arrangert flere konkurranser om forslag til nytt flagg. I meningsundersøkelser har det vært stort og stigende flertall for å beholde det historiske nasjonalflagget. Våpenet Statsvåpenet fra 1912 er et seksdelt skjold (to rader med tre felter i hver) med de seks delstatenes våpen, kronet av en sjutagget stjerne, The Commonwealth Star. Skjoldbærere er en kenguru og en emu.Australia fikk sitt første våpen i 1908, med de de samme skjoldholderne og devisen «Advance Australia». Skjoldet var hvitt med et rødt St. Georgskors med blå kant, belagt med fem sekstaggete hvite stjerner. Skjoldet var omgitt av en blå kant belagt med seks små skjold, som representerte de seks delstatene. Innholdet møtte motstand fra skotske og irske innvandrere. I 1912 ble det nåværende skjoldet med de seks delstatvåpnene vedtatt.Våpenet med de seks delstatenes våpen er monarkens flagg under besøk i Australia. Rundt hele flagget er en hvit bord av hermelin. Les mer i Store norske leksikon Australia Australias historie Australias politiske system Samveldet av nasjoner flagg våpen – heraldikk